郭镇 (明朝)

郭镇（1372年－1399年），字彦鼎，明朝武定侯郭英长子，尚明太祖女永嘉公主。

墓志铭

方孝孺所撰《驸马都尉郭公圹志》：
公讳镇，字彦鼎，姓郭氏，世凤阳临淮县人，父英以才勇善战，从太祖高皇帝定天下，时名将。赐号开国辅运推诚宣力武臣元勋柱国，封武定侯，夫人马氏。公何氏出，高祖讳山甫，曾祖讳聚，以侯贵皆追封武定侯，祖妣卓氏，曾祖妣赵氏皆封武定侯夫人，公故大家伯父子兴以军功封巩昌侯，追封陕国公谥宣武，而姑氏复高皇帝妃，公以勋戚子弟，资貌絜修仪正详，谨朝谒之际上属目班行，独心喜焉。洪武二十二年遂选尚永嘉公主，赐金玉带、鞍马、金绣衣九袭，拜驸马都尉，岁食禄二千石，时年甫十七，好学工诗熟于礼，度每命练兵综事于外，恭勤不懈中外称之。三十一年闰五月高皇帝崩，今天子即位，复命赏辽东兵事，巳而还中途疾作，至京师不能朝，诏国医视之，卒弗愈，以元年正月薨于赐第，年二十有八，事闻，天子辍正朝三日，敛及葬皆遣官祭，诸王亦遣祭，奠子三人，曰兰、蕙、荃，皆上所赐名，以是年四月十五日葬于应天府聚宝山，丧葬之具一给于官，不以烦其家。呜呼，公父成功于先，而公嗣其富贵以承恩宠能恪恭于位，令闻有称可谓贤矣，生不永年，无以竟其志，岂非惜哉，且着始终纳诸幽堂，庶后之人莫敢坏伤。